Matilde Cherner

Matilde Rafaela Cherner (Salamanca, 1833-Mairil, 15 d'abostu de 1880) hue una escreviora i pediorista española. Á síu descrita comu una mugel «d'ideas pogresistas i de claras i convicionis políticas» i una «republicana federal convencía».

 Biografía 
Tuvu nacencia en Salamanca en 1833. La su mairi era Antonia Hernández Luna, natural de Aldeadávila de la Ribera, Salamanca, i el su pairi Juan Cherner, natural de San Fernando, Cai. Sabía latín i francés. Escrevió en La Revista Salmantina, ondi apareció pubricau el su primel poema en 1852, i El Federal Salmantino. Duranti 1872-1873, nesti últimu aparecierun varius poemas suyus peru ya vivía en Mairil.

 Correúra literaria 
Con el seudónimu de Rafael Luna, pubricó las novelas Novelas que parecen dramas (1877), Las tres leyes (1878) Ocaso y aurora (1878) y María Magdalena: estudio social (1880), assín comu gran númiru de trebajus críticus.

Pal teatru escrevió tamién angunas obras, motivandu las titulás Don Carlos de Austria i La Cruz comunicaus i polémicas, por asegural la utora que vían síu rechaçaus pa ponel n'escena El haz de leña (1872) de Núñez de Arce i Don Rodrigo (1873) d'Agustín Fernando de la Serna, delos mesmus assuntus alos trataus por ella enas sus obras. Tamién hue utora dun notabli Juicio crítico sobri las Novelas ejemplares de Cervantes.

Calavoró ena revista mairileña La Ilustración de la Mujer, ondi se conservan tres poemas, un relatu literariu, un estudiu sobri la música religiosa, i una serii d'artícalus sobri la situación femenina, recogius baxu'l epígraie de Las mujeres pintadas por sí mismas, estus firmaus col su nombri. Tamién calavoró en La Ilustración Republicana Federal.

 María Magdalena 
Quiciá la su obra más polémica hue María Magdalena, ena que criticó la prostitución legaliçá comu ya acía enos sus artícalos dela Ilustración. El tema es la prostitución vista a través dela vida duna jovin nessi mundu i narrá en horma de memorias. La prostituta narra cómu á llegau a essi oficiu. Quiciá esta novela seya la primera novela española ena que una prostituta es la protagonista. Posteriormenti, en 1884, el méicu Eduardo López Bago pubricó La prostituta, que hue mu criticá i ojetu d'angunas polémicas. Galdós pubricó en 1881 La desheredada, obra que Clarín considerava la estoria duna prostituta. Esta obra, que hue definía pola utora nel su prólogu como naturalista, enque con matiçacionis, es más reflesiva que descritiva. Nella con un tonu moraliçanti hazi una crítica ala sociedá que al tiempu que las necesita las rechaza.

Espenó nel su domicilio mairileñu dela calli dela Palma númiru 21, debíu a un aneurisma, sigún el parti oficial, el 15 d'abostu de 1880. No ostanti, la su muerti inesperá motivó angunus rumoris sobri un posibie suicidiu comu consecuencia dela presión púbrica recebía pola su denuncia dela prostitución.

 Obra 
La su obra narrativa consta dun total de 14 títulus, que suman alas seis novelas pubricás en horma de folletín diversus cuentus, comu El miserere de Doyagüe (1875), d'estilu romántico. Respetu al su pocu conocía produción teatral, hue polémica la su acusación de plagiu a Núñez de Arce, quien vría copiau la su obra Don Carlos de Austria, enque la su denuncia no tuvu ninguna repercusión. En 2022 la editorial Espinas reeditó la su obra María Magdalena.

 Notas 

 Referencias 

 Bibliografía 


 Atijus p'ahuera 

 Matilde Cherner y «La Ilustración de la Mujer» en Biblioteca Virtual Miguel de Cervantes.
 Matilde Cherner y Hernández en Real Academia de la Historia.
 Biografía y obras de Matilde Cherner en Biblioteca Nacional de España
 Matilde Cherner, Por qué firmé con nombre de hombre, podcast de la Asociación Clásicas y Modernas